A BIZOTTSÁG JELENTÉSE AZ EURÓPAI PARLAMENTNEK ÉS A TANÁCSNAK

az ültetvényekre vonatkozó európai statisztikákról szóló 1337/2011/EU európai parlamenti és tanácsi rendelettel a Bizottságra ruházott, felhatalmazáson alapuló jogi aktusok elfogadására vonatkozó hatáskör gyakorlásáról

1.Bevezetés

A 2011. december 13-i 1337/2011/EU európai parlamenti és tanácsi rendelet 4. cikkének (3) bekezdése és 13. cikke felhatalmazáson alapuló jogi aktusok elfogadására vonatkozó hatáskört ruház a Bizottságra.

A 4. cikk (3) bekezdése alapján a Bizottság a gazdasági és a műszaki fejlődés figyelembevétele érdekében fogadhat el felhatalmazáson alapuló jogi aktusokat. A felhatalmazáson alapuló jogi aktusok módosíthatják:

·a rendelet I. mellékletében meghatározott fajok csoportok, állománysűrűség-kategóriák és életkor-kategóriák szerinti bontását, valamint

·a rendelet II. mellékletében meghatározott változókat/mutatókat, méretosztályokat, specializálódási fokokat és szőlőfajtákat.

A felhatalmazáson alapuló jogi aktusok ugyanakkor nem módosíthatják a kért információk opcionális jellegét.

A felhatalmazás gyakorlásakor a Bizottságnak gondoskodnia kell arról, hogy a felhatalmazáson alapuló jogi aktusok ne rójanak jelentős adminisztratív többletterhet a tagállamokra és az adatszolgáltatókra.

A Bizottságnak a 13. cikk alapján értékelnie kell, hogy szükséges-e a 4. cikkben felsorolt összes adat előállítása. Ha a Bizottság úgy ítéli meg, hogy az adatok egy része a továbbiakban nem szükséges, felhatalmazáson alapuló jogi aktusokat fogadhat el, amelyekkel bizonyos adatokat töröl az 1337/2011/EU rendelet I. és II. mellékletéből.

2.Jogalap

Az 1337/2011/EU rendelet 11. cikkének (2) bekezdése 2011. december 31-től számítva öt évre ad hatáskört a Bizottságnak felhatalmazáson alapuló jogi aktusok elfogadására. Ez az időszak 2016. december 31-én lejárt. A felhatalmazás a korábbival megegyező időtartamra hallgatólagosan meghosszabbodik, ha az Európai Parlament vagy a Tanács nem ellenzi azt.

A Bizottság a felhatalmazás gyakorlásáról szóló első jelentését 2016. március 22-én fogadta el. A jelentésben a Bizottság arról számolt be, hogy nem élt a felhatalmazással, ugyanakkor azonban azt is megállapította, hogy az 1337/2011/EU rendelet szerinti felhatalmazásra továbbra is szükség van. A felhatalmazás hallgatólagosan további öt évre, tehát a 2021. december 31-ig tartó időszakra nézve meghosszabbodott.

A Bizottságnak legkésőbb kilenc hónappal az ötéves időtartam letelte előtt jelentést kell készítenie a felhatalmazásról. Ez a jelentés második alkalommal tesz eleget ennek a kötelezettségnek.

3.A felhatalmazás gyakorlása

A Bizottság mindeddig nem gyakorolta az 1337/2011/EU rendeletben meghatározott, felhatalmazáson alapuló jogi aktusok elfogadására vonatkozó hatáskörét.

A rendelet a gyümölcsösökre és a szőlőültetvényekre vonatkozó szerkezeti adatok ötévenkénti gyűjtését szabályozza. A gyümölcsösökre vonatkozóan legutóbb 2017-ben zajlott adatgyűjtés, a kérdéses adatok 2018 szeptemberének végéig érkeztek be a Bizottsághoz (Eurostat). A szőlőültetvényekre vonatkozóan legutóbb 2020-ban zajlott adatgyűjtés, a kérdéses adatoknak 2021 szeptemberének végéig kell beérkezniük a Bizottsághoz (Eurostat).

A mezőgazdasági statisztikának az európai agrárstatisztikai stratégia keretében végrehajtott korszerűsítése részeként az Európai Parlament és a Tanács 2018-ban elfogadta az (EU) 2018/1091 rendeletet. A rendelet az integrált mezőgazdasági statisztikákat szabályozza. A korábban az 1337/2011/EU rendelet alapján a gyümölcsösök és a szőlőültetvények vonatkozásában végzett adatgyűjtés a gyümölcsösök esetében 2023-tól, a szőlőültetvények esetében pedig 2026-tól beépül az integrált mezőgazdasági statisztikákba. Az (EU) 2018/1091 rendelet 2022. január 1-jei hatállyal hatályon kívül helyezi az 1337/2011/EU rendeletet.